**แนวทางการเขียนแบบการเสนอผลงาน (เค้าโครง) ระดับเชี่ยวชาญ**

**(ตามหนังสือสำนักงาน ก.พ. ที่ นร 1006/ว 25 ลงวันที่ 19 ตุลาคม 2564)**

**1. ชื่อผลงาน**

คำอธิบาย ระบุชื่อผลงาน ตัวอย่างดังนี้

กรณีเสนอผลงานเป็นชิ้น (พระราชบัญญัติ.../ กฎหมาย.../ แนวทาง.../ มาตรการ.../ ข้อตกลง.../ ข้อเสนอ...)

กรณีเสนอเป็นกระบวนการ (การปรับปรุง.../ การพัฒนา.../ การส่งเสริม.../ การแลกเปลี่ยน.../ ความร่วมมือ...)

**2. ระยะเวลาดำเนินการ**

คำอธิบาย ระบุระยะเวลาดำเนินการ ตัวอย่างดังนี้

“ระยะเวลาดำเนินการรวม 1 ปี (มกราคม 2565 ถึง ธันวาคม 2565)”

**3. ความรู้ ความชำนาญ หรือความเชี่ยวชาญและประสบการณ์ที่ใช้ในการปฏิบัติงาน**

คำอธิบาย ระบุกฎหมาย ระเบียบ หลักเกณฑ์ มติ ครม. ที่เกี่ยวข้อง รวมถึงองค์ความรู้ที่เกี่ยวข้อง และประสบการณ์ที่จำเป็นหรือเป็นประโยชน์ในการนำมาใช้กับงาน โดยเขียนอธิบายรายละเอียดให้ครบถ้วน (เช่น หากเป็นข้อกฎหมายก็ให้เขียนบรรยายมาตราที่เกี่ยวข้อง หรือหากเป็นมติ ครม. ก็ให้ระบุเนื้อหาสำคัญ เป็นต้น)

**4. สรุปสาระสำคัญ ขั้นตอนการดำเนินการ และเป้าหมายของงาน**

คำอธิบาย สรุปสาระสำคัญของผลงาน ขั้นตอนการดำเนินการ (เริ่มตั้งแต่ศึกษาข้อมูลหรือระเบียบหลักเกณฑ์ที่เกี่ยวข้อง ไปจนถึงขั้นตอนที่เป็นผลสำเร็จของงาน) และเป้าหมายว่าผลงานดังกล่าวทำไปเพื่อจุดประสงค์ใด

**5. ผลสำเร็จของงาน (เชิงปริมาณ/เชิงคุณภาพ)**

คำอธิบาย ระบุผลสำเร็จของงานเป็นข้อ ๆ ทั้งในเชิงปริมาณและคุณภาพ อาทิ

**เชิงปริมาณ** เช่น จำนวนครั้ง จำนวนหน่วยงานที่เข้าร่วม จำนวนผู้เข้าสู่กระบวนการ ร้อยละความสำเร็จ ร้อยละความพึงพอใจ อัตราที่เพิ่มขึ้นหรือลดลง ฯลฯ

**เชิงคุณภาพ** เช่น 1) ยกร่าง(พรบ. พรก. ...)สำเร็จ 2) ข้อเสนอ/แนวทาง/แผนงาน/โครงการได้รับการอนุมัติหรือได้รับความเห็นชอบ 3) มีการลงนามข้อตกลง/ความตกลง/สัญญา

**6. การนำไปใช้ประโยชน์/ผลกระทบ**

คำอธิบาย ระบุว่าผลสำเร็จของงานในข้อ 5 สามารถนำไปใช้ประโยชน์ใดได้บ้าง

**ทางตรง** เช่น การนำไปกำหนดนโยบาย การบังคับใช้กฎหมาย การสร้างความร่วมมือทั้งในประเทศและระหว่างประเทศ หรือระหว่างหน่วยงาน การแต่งตั้ง/เลื่อนข้าราชการให้ดำรงตำแหน่ง เป็นต้น

**ทางอ้อม** เช่น เป็นแนวทางสำหรับการดำเนินการครั้งต่อไป เป็นประโยชน์ในเชิงความรู้สำหรับผู้สนใจ เป็นการนำร่องแนวทางใหม่ ๆ หรือเป็นองค์กรต้นแบบ เป็นต้น

รวมถึงผลกระทบที่เกิดขึ้นต่อบุคคล/หน่วยงาน/ข้อกฎหมาย/แนวปฏิบัติต่าง ๆ

**7. ความยุ่งยากและซับซ้อนในการดำเนินการ**

คำอธิบาย ระบุความท้าทายของงาน โดยผู้ขอประเมินจะต้องแสดงให้เห็นว่าการทำงานดังกล่าวให้สำเร็จจำเป็นจะต้องใช้ข้อมูลมากแค่ไหน ใช้เวลาดำเนินการหรือรวบรวมข้อมูลนานแค่ไหน ใช้หลักการแนวคิดสำคัญอะไร ต้องประสานบูรณาการกับใครบ้าง หรือต้องมีการตรวจสอบ/พิจารณา/ทบทวน/อนุมัติหลายครั้งจากบุคคลหรือหน่วยงานหลายระดับกว่าจะสำเร็จ ซึ่งจะสะท้อนให้เห็นถึงคุณภาพของผลงาน

**8. ปัญหาและอุปสรรคในการดำเนินการ**

คำอธิบาย ระบุปัญหาและอุปสรรคที่พบในระหว่างการดำเนินการ โดยผู้ขอประเมินจะต้องแสดง  
ให้เห็นว่าในการดำเนินการเกิดปัญหาติดขัดในด้านใดและในขั้นตอนใดบ้าง เช่น ด้านข้อมูล (เสียหาย/  
สูญหาย/ไม่เพียงพอ/ไม่ครบถ้วน/เป็นเท็จ/สืบค้นไม่พบ) ด้านระบบ (ไม่มีประสิทธิภาพ/ล่าช้า/ไม่ตอบโจทย์/ไม่ทันสมัย) ด้านกฎหมาย (ยังไม่รองรับ/ไม่มีอ้างอิง/ไม่มีแนวตัวอย่าง) ด้านการสื่อสารหรือประสานงาน (หลายฝ่ายไม่เข้าใจ/ประสานงานลำบาก/ไม่ค่อยให้ความร่วมมือ) ซึ่งจะนำไปสู่ข้อเสนอแนะเพื่อแก้ปัญหาดังกล่าว

**9. ข้อเสนอแนะ**

คำอธิบาย ระบุแนวทางในการแก้ไข/ทุเลาปัญหาและอุปสรรคที่พบในข้อ 8 ถ้าเป็นไปได้ หรือเพื่อพัฒนา  
ให้มีประสิทธิภาพ คล่องตัวขึ้น ทั้งนี้ ควรระบุรายละเอียดด้วยว่า ตนเองหรือบุคคลใดหรือหน่วยงานใด จะต้องหรือควรดำเนินการอย่างไรให้เห็นชัดเจนเป็นรูปธรรม

**10. การเผยแพร่ผลงาน**

คำอธิบาย ระบุรายละเอียดว่า งานดังกล่าวถูกนำไปเผยแพร่ในทางใดและในรูปแบบใดบ้าง เช่น เว็บไซต์ โทรทัศน์ สื่อโซเชียลมีเดียที่เป็นทางการหรือเป็นของหน่วยงาน การประชุม เป็นต้น

**11. ผู้มีส่วนร่วมในผลงาน**

คำอธิบาย ระบุรายชื่อผู้มีส่วนร่วมในผลงานทั้งหมดรวมทั้งตนเอง พร้อมสัดส่วนผลงาน **โดยมีการลงนามรับรองผลงานจากทั้งตนเอง และผู้มีส่วนร่วมในผลงาน** รวมถึงการรับรองความถูกต้องจากผู้บังคับบัญชาที่กำกับดูแล และผู้บังคับบัญชาชั้นเหนือขึ้นไป โดย**ลงวันที่ของผู้ขอประเมิน และผู้บังคับบัญชาทั้ง 2 ระดับ ต้องไม่เกินกว่าวันที่ส่งเค้าโครง**

**ข้อควรระวัง**

การเสนอผลงานดังกล่าวจะเชื่อมโยงทั้ง 11 หัวข้อโดยตรงกับการจัดทำเล่มผลงาน จึงควรระมัดระวัง  
ในส่วนของชื่อผลงานจะต้องสอดคล้องกับผลสำเร็จและการนำไปใช้ประโยชน์ รวมทั้งรายละเอียด  
และขั้นตอนการดำเนินการซึ่งต้องระบุให้ชัดเจนว่าผู้ขอประเมินดำเนินการในส่วนใดหรือขั้นตอนใด   
เพื่อประโยชน์ในการประเมินผลงานของคณะกรรมการประเมินผลงาน